טוקסיק_אטרקשן
היסטוריה
לאחר מכן, רוז פתחה בפיוד עם אלופת הנשים של NXT, ראקל גונזלס, בעוד שדולין וג'יין פתחו בפיוד עם איאו שיראי וזואי סטארק סביב אליפות זוגות הנשים של NXT. ב-28 בספטמבר בפרק של התוכנית NXT 2.0, דולין וג'יין אתגרו את שיראי וסטארק לקרב על חגורות האליפות של האחרונות, קרב שבו הן לא צלחו במשימתן. בנוסף באותו הערב, לאחר ההגנה המוצלחת של גונזלס על תוארה מול פרנקי מונייה במסגרת הקרב המרכזי של התוכנית, טוקסיק אטרקשן תקפה את The Robert Stone Brand (ג'סי קמאה, רוברט סטון ופרנקי מוניה) ואת אלופת הנשים, גונזלס. בפרק הספיישל NXT Halloween Havoc, שנערך ב-26 באוקטובר, דולין וג'יין ניצחו את איאו שיראי וזואי סטארק ואת אינדי הארטוול ופרסיה פירוטה בקרב זוגות סולם משולש וכתוצאה מכך הפכו לאלופות זוגות הנשים החדשות של NXT. מאוחר יותר באותו הערב, רוז ניצחה את ראקל גונזלס וזכתה באליפות הנשים של NXT, האליפות הראשונה שלה בקריירה; בעקבות זאת, טוקסיק אטרקשן הפכה לקבוצת הנשים הראשונה ב-NXT אשר החזיקה בו זמנית בכל חגורות האליפות של מחלקת הנשים. ב-9 בנובמבר בפרק של התוכנית NXT 2.0, הקבוצה השיגה ניצחון על איאו שיראי, קייסי קטנזארו וקיידן קרטר. באירוע NXT WarGames, שנערך ב-5 בדצמבר, קבוצת טוקסיק אטרקשן ביחד עם דקוטה קאי הפסידו לקורה ג'ייד, איאו שיראי, קיי לי ריי וראקל גונזלס במסגרת קרב ה-WarGames המסורתי. בפרק הספיישל NXT New Year's Evil, שנערך ב-4 בינואר 2022, רוז ניצחה את קורה ג'ייד וראקל גונזלס בקרב משולש וכתוצאה מכך הגנה בהצלחה על תוארה. ב-25 בינואר 2022 בפרק של התוכנית NXT 2.0, הקבוצה נחלה הפסד לקיי לי ריי, אינדי הארטוול ופרסיה פירוטה. ב-8 בפברואר 2022 בפרק של התוכנית NXT 2.0, רוז ניצחה את קיי לי ריי ושמרה על תוארה. בפרק הספיישל Vengeance Day, שנערך ב-15 בפברואר, ג'יין ודולין הגנו בהצלחה על חגורות אליפות הזוגות מול הארטוול ופירוטה. במופע המקדים לאירוע NXT Stand & Deliver, ג'יג'י וג'ייסי הפסידו את חגורות האליפות לדקוטה קאי וראקל גונזלס בשל הפרעה מצידה של וונדי צ'ו, הפסד שקטע תקופת כהונה של 158 ימים. מנגד, באירוע עצמו, רוז הגנה בהצלחה על אליפות הנשים מול שלוש טוענות לכתר: קורה ג'ייד, איאו שיראי וקיי לי ריי. ג'יג'י וג'ייסי השיבו אליהן את חגורות אליפות הזוגות לאחר שניצחו בקרב החוזר שלושה ימים לאחר מכן בפרק של התוכנית NXT 2.0 לאחר הסחת דעת מצידה של אלופת הנשים. טוקסיק אטרקשן נכנסו לפיוד עם וונדי צ'ו כשדולין וג'יין הגנו בהצלחה על חגורות האליפות מול צ'ו ורוקסן פרז ב-10 במאי בפרק של התוכנית NXT 2.0 ורוז הגנה על תוארה מול צ'ו באירוע NXT In Your House ב-4 ביוני. באותו האירוע, דולין וג'יין רשמו הגנה מוצלחת על חגורות האליפות לאחר שגברו על קטאנה צ'אנס וקיידן קרטר. בספיישל המסיבה האמריקאית הגדולה, שנערך ב-5 ביולי, השתיים הפסידו את חגורות אליפות הזוגות לג'ייד ופרז, הפסד שקטע תקופת כהונה של 91 ימים. שבוע לאחר מכן, רוז הגנה בהצלחה על אליפות הנשים של NXT מול פרז לאחר הפרעות מצד קבוצת טוקסיק אטרקשן וקורה ג'ייד, שביצעה את מעברה לדמות הרעה חרף החברות שלה לטוענת לכתר. שבועיים לאחר מכן ב-2 באוגוסט בפרק של התוכנית NXT 2.0, דולין וג'יין כשלו בניסיונן לזכות באליפות זוגות הנשים של NXT לאחר שהפסידו בקרב הדחות זוגות מרובע על חגורות האליפות הפנויות. באירוע Worlds Collide, שנערך ב-4 בספטמבר, רוז ניצחה את אלופת הנשים של NXT UK, מייקו סאטומורה ואת בלייר דבנפורט בקרב משולש אשר איחד את אליפויות הנשים של המותגים. ב-11 באוקטובר, סוניה דוויל, שותפתה לשעבר של רוז מקבוצת Absolution, עזרה לדולין וג'יין בתקיפתן על אלבה פייר. באירוע Halloween Havoc, שנערך ב-22 באוקטובר, רוז שמרה על תוארה מול פייר לאחר התערבות מצידן של דולין וג'יין. ב-15 בנובמבר, רוז הגנה בהצלחה פעם נוספת על חגורת אליפות הנשים מול אותה אלבה פייר, הפעם במסגרת קרב מי שעומדת אחרונה, לאחר הפרעה מצידה של איילה דאון, שרשמה בכורה במותג.